Document ID: 32006D0183

A BIZOTTSÁG HATÁROZATA
(2006. február 28.)
a 2006/7/EK határozatnak az országok jegyzékének kibővítése és alkalmazási időszaka meghosszabbítása tekintetében történő módosításáról
(az értesítés a C(2006) 619. számú dokumentummal történt)
(EGT vonatkozású szöveg)
(2006/183/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 22. cikke (6) bekezdésére,
mivel:
(1)
A madárinfluenza a baromfik és egyéb madarak elhullással és rendellenességekkel járó fertőző vírusos betegsége, amely rövid időn belül az állat- és a közegészségügyre komoly veszélyt jelentő és a baromfitenyésztés jövedelmezőségét jelentősen csökkentő járványos méreteket ölthet. Fennáll a veszélye, hogy a betegség kórokozója a kezeletlen tollra is kiterjedő nemzetközi kereskedelem útján bekerülhet az élőbaromfi-állományba és baromfitermékekbe.
(2)
A magas patogenitású H5N1 madárinfluenza-vírustörzs által okozott, sok délkelet-ázsiai országban 2003 decemberében kezdődött nagyon súlyos madárinfluenza-járvány kitörése következtében a Bizottság a madárinfluenzával kapcsolatban számos védekezési intézkedést fogadott el, figyelembe véve azt is, hogy a betegség jelentős közegészségügyi veszéllyel jár.
(3)
Az egyes harmadik országokból származó toll behozatalával kapcsolatos egyes védekezési intézkedésekről szóló, 2006. január 9-i 2006/7/EK bizottsági határozattal (2) összhangban a kezeletlen toll és tollrészek számos harmadik országból történő behozatalát felfüggesztették. E harmadik országok a 2006/7/EK határozat mellékletében vannak felsorolva. Az említett határozatot 2006. április 30-ig kell alkalmazni.
(4)
Emelkedett azon harmadik országok száma, amelyekben a madárinfluenza kitört vagy annak gyanúja felmerült. Úgy tűnik, a járvány ezen országokban a vándormadarakon keresztül terjed.
(5)
Az Európai Élelmiszer-biztonsági Hatóság (EFSA) 2005. szeptember 13.-14-én elfogadott, A madárinfluenza állat-egészségügyi és állatjóléti aspektusairól szóló tudományos véleményében arra a következtetésre jutott, hogy mind az alacsony, mind a magas patogenitású madárinfluenza tollakon keresztül történő terjedése esetleges kockázatának csökkentése céljából, kereskedelmüket megelőzően azokat megfelelően kezelni kell. E véleményt még azelőtt adta ki, hogy a H5N1 magas patogenitású madárinfluenza-vírus világméretű terjedése elkezdődött volna.
(6)
Az EFSA véleményének fényében és a jelenlegi vészhelyzetben a Bizottság szándékában áll felülvizsgálni a tollak behozatalára vonatkozó meglévő állandó közösségi intézkedéseket, különösen a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelet (3) vonatkozó rendelkezéseit, amelyek meghatározzák azon követelményeket, amelyek alapján állati mellékterméket harmadik országból be lehet hozni úgy, hogy az nem jelent veszélyt a közösségi közegészségügyre és állategészségügyre. Az említett rendelet VIII. mellékletének VIII. fejezete meghatározza a toll és tollrészek forgalomba hozatalára vonatkozó követelményeket. E területen a közösségi szintű teljes összhang elérése érdekében azonban rendelkezni kell a tollakra és tollrészekre vonatkozó behozatali állat-egészségügyi bizonyítványokról is, valamint azon harmadik országok jegyzékéről, amelyekből a tagállamok ezen állati melléktermékek behozatalát engedélyezik.
(7)
A H5N1 magas patogenitású madárinfluenza elmúlt hónapokban történő gyors terjedése miatt és tekintetbe véve a madárinfluenza kezeletlen tollakon keresztül a Közösségbe történő behurcolásának veszélyét, a behozott kezeletlen tollszállítmányokat kezelő személyek magasabb egészségügyi védelme érdekében és az 1774/2002/EK rendelet VIII. melléklete VIII. fejezetének felülvizsgálatáig a 2006/7/EK határozatot 2006. július 31-ig kell alkalmazni. Helyénvaló a kezeletlen tollak és tollrészek valamennyi harmadik országból történő behozatalának ideiglenes felfüggesztése is, bármely más, magas patogenitású madárinfluenza miatt már meglévő közösségi behozatali korlátozás sérelme nélkül.
(8)
A 2006/7/EK határozatot ezért ennek megfelelően módosítani kell.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/7/EK határozat a következőképpen módosul:
1.
A 4. cikkben a „2006. április 30.” időpont helyébe a „2006. július 31.” időpont lép.
2.
A melléklet e határozat mellékletének megfelelően módosul.
2. cikk
A tagállamok haladéktalanul meghozzák az e határozat betartásához szükséges intézkedéseket és kihirdetik azokat. Erről haladéktalanul tájékoztatják a Bizottságot.
3. cikk
E határozat címzettjei a tagállamok.
Kelt Brüsszelben, 2006. február 28-án.

Labels: 0
3
17
6